
A V I Z

asupra proiectului  de Lege pentru  completarea art.99 din Legea nr.182/2000 privind protejarea patrimoniului cultural naţional mobil, republicată


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea art.99 din Legea nr.182/2000 privind protejarea patrimoniului cultural naţional mobil, republicată, transmis cu adresa nr. PL-x 135 din 7 aprilie 2010, înregistrat sub nr.31/259 din 8 aprilie 2010. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră  decizională. 

Senatul, în calitate de primă Cameră sesizată, a adoptat acest  proiect  de  lege în şedinţa din 31 martie 2010.

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă susmenţionată, în şedinţa din 20 aprilie 2010.



Proiectul de  lege  are  ca obiect  de reglementare completarea art.99 din Legea nr.182/2000 privind protejarea patrimoniului cultural naţional mobil, cu  un nou  alineat, alin.(4), prin care se propune ca în cazul colecţiilor de bunuri, acestea să poată fi retrocedate proprietarilor pe părţi, anual,  pe măsură ce acestea au fost clasate.


Membrii Comisiei au examinat proiectul de lege supus  avizării, expunerea de motive,  avizul favorabil al Consiliului Legislativ nr.1267 din  4 noiembrie 2009, precum şi punctul de vedere al  Guvernului   transmis  cu  adresa nr.351 din 15 februarie 2010,  susţine  adoptarea  acestei  iniţiative legislative. 

În urma dezbaterilor, Comisia juridică, de disciplină şi imunităţi,  a hotărât cu unanimitate de  voturi, avizarea  favorabilă a proiectului de lege. 


În raport de obiectul şi conţinutul reglementării, proiectul de lege  face parte din categoria legilor ordinare.

